พท.-ปชป.ลุย ถล่มรธน.
นายกฯตู่นํารมต.ใหม่ เข้าถวายสัตย์ปฏิญาณ,เพื่อไทย-ประชาธิปัตย์สามัคคีถล่มยับร่าง รธน.หมกเม็ด ไม่เป็นประชาธิปไตย จี้ คสช.เปิดช่องรณรงค์ขั้นการทำประชามติ อย่าปิดปาก จุรินทร์ จวก กมธ.ล็อกเป้าซ่อนเร้น ทุ่มงบเล่นละครเปิดเวทีรับฟังฟอกตราบาป นิพิฏฐ์ อ่านไต๋ คสช.ขุดบ่อล่อให้คว่ำทิ้ง เปรยการล้มรัฐธรรมนูญมักจะทำคู่กับการบอยคอตเลือกตั้ง จาตุรนต์ ฉะยับ รับไม่ได้ รธน.สุดยอดเผด็จการ ทำลายหลักการถ่วงดุล อัปลักษณ์ ต่อท่ออำนาจ คสช. สุดารัตน์ ขย่มก้าวไม่พ้นหลุมดำ ซ้ำเติมวิกฤติ เอื้อพวกฮั้วเข้าสู่อำนาจ ฟันธงรัฐบาลปรองดองแท้งไม่ได้เกิด กมธ.ยกร่างฯย้ำ กก.ยุทธศาสตร์ใช้เฉพาะผ่าวิกฤติ ไม่มีครอบงำเหนือรัฐบาลปกติ 2 กมธ.สปช. นัดแถลงจุดยืนไม่รับ รธน.ไส้เน่า ดิเรก รับต้านไม่ไหวแรงหนุนโหวตผ่าน นายกฯนำ ครม.ใหม่เข้าเฝ้าฯถวายสัตย์ฯ นัด 25 ส.ค. มอบนโยบายในที่ประชุม ครม.,จากการที่คณะกรรมาธิการยกร่างรัฐธรรมนูญส่งมอบร่างรัฐธรรมนูญฉบับสมบูรณ์ ให้สภาปฏิรูปแห่งชาติ (สปช.) เพื่อลงมติว่าจะรับหรือไม่รับร่างในวันที่ 6 ก.ย. ขณะที่สองขั้วพรรคการเมืองยังคงวิพากษ์วิจารณ์เนื้อหารัฐธรรมนูญฉบับใหม่อย่างรุนแรงว่าไม่เป็นประชาธิปไตย,เมื่อวันที่ 23 ส.ค. นายจุรินทร์ ลักษณวิศิษฏ์ รองหัวหน้าพรรคประชาธิปัตย์ กล่าวถึงร่างรัฐธรรมนูญที่คณะกรรมาธิการ (กมธ.) ยกร่างรัฐธรรมนูญ เสนอให้สภาปฏิรูปแห่งชาติ (สปช.) พิจารณารับหรือไม่รับร่างว่า เพิ่งเห็นร่างรัฐธรรมนูญที่เสนอเข้าสู่การพิจารณาของ สปช. นอกจากมีเนื้อหาที่จะพาประเทศไปสู่ทิศทางน่าเป็นห่วงแล้ว กระบวนการจัดทำรัฐธรรมนูญดูเหมือนจะดำเนินไปแบบปกปิด จนทำให้รู้สึกเสมือนการยกร่างรัฐธรรมนูญเป็นเรื่องส่วนตัวของ กมธ.ยกร่างฯ คนอื่นไม่เกี่ยว ทั้งที่รัฐธรรมนูญเป็นเรื่องของคนไทยทุกคน เกี่ยวข้องกับทุกสถาบัน ทุกคนจึงควรมีสิทธิ์มีส่วนรับรู้ แสดงความคิดเห็นและวิพากษ์ วิจารณ์ได้ตั้งแต่ต้น โดยผ่านกระบวนการยกร่างที่โปร่งใสเปิดเผย และ กมธ.ยกร่างฯมีหน้าที่ต้องรับฟังความคิดเห็นจากทุกฝ่ายอย่างจริงจัง ไม่ใช่ทำแค่เป็นพิธีกรรม เมื่อติดตามกระบวนการจัดทำรัฐธรรมนูญฉบับนี้มาตั้งแต่ต้นจนถึงวันนี้ เห็นได้ชัดเจนว่ามีความพยายามจะผลักดันให้รัฐธรรมนูญฉบับนี้เป็นไปตามเป้าหมายซ่อนเร้นที่กำหนดไว้แล้วแต่ต้น,นายจุรินทร์กล่าวต่อว่า เป้าหมายนี้ถูกระบุไว้ในการเขียนรัฐธรรมนูญช่วงต้น เมื่อถูกวิจารณ์และสะท้อนการไม่ยอมรับจากหลายฝ่ายอย่างกว้างขวาง ช่วงกลาง กมธ.ยกร่างฯ จึงลดแรงเสียดทานเปิดรับฟังความคิดเห็นนำไปสู่การปรับปรุงแก้ไข จนดูเหมือนทำให้ดูเข้ารูปเข้ารอย และยืนอยู่บนหลักการประชาธิปไตยมากขึ้น แต่สุดท้ายมุบมิบนำเนื้อหาเป้าหมายซ่อนเร้นเดิม มาแปลงรูปแล้วใส่กลับเข้ามาใหม่ช่วงปลาย ไม่เปิดโอกาสให้ฝ่ายใดแสดงความเห็น และล่วงรู้เนื้อหาที่แท้จริงได้ แม้แต่สื่อมวลชน แล้วรีบปิดประตูตีแมวสรุปนำเสนอ สปช. พิจารณารับรองทันที การใช้เงินงบประมาณจัดทำประชาพิจารณ์รับฟังความคิดเห็นและจัดทำผลสำรวจความเห็นของประชาชนก่อนหน้านี้จึงเป็นแค่ละคร ทำให้เป็นห่วงกระบวนการจัดทำรัฐธรรมนูญลักษณะนี้อย่างยิ่ง จะเป็นตราบาปตั้งแต่นับหนึ่งให้ร่างรัฐธรรมนูญฉบับนี้ อาจทำให้เกิดการไม่ยอมรับ จนต้องนำไปสู่การเขียนรัฐธรรมนูญใหม่อีก,ด้านนายนิพิฏฐ์ อินทรสมบัติ รองหัวหน้าพรรคประชาธิปัตย์ กล่าวถึงกรณีพรรคการเมืองและแกนนำกลุ่มการเมืองบางฝ่ายประกาศจะคว่ำร่างรัฐธรรมนูญในการทำประชามติว่า ยังเร็วไปที่จะประกาศว่าจะรับหรือไม่รับรัฐธรรมนูญฉบับปี 2558 ร่างรัฐธรรมนูญเพิ่งเผยแพร่ต่อสาธารณะ ต้องดูสาระให้ถี่ถ้วน แต่น่ากังวลเมื่อพรรคการเมืองใหญ่ประกาศแล้วว่าจะเดินหน้าคว่ำรัฐธรรมนูญนี้ เพราะปี 2550 ที่มีการทำประชามติรัฐธรรมนูญฉบับปี 2550 พรรคประชาธิปัตย์รณรงค์รับร่างปี 50 พรรคเพื่อไทยรณรงค์ไม่เอา รัฐธรรมนูญจึงผ่านมาได้เฉียดฉิว ครั้งนี้ก็สุ่มเสี่ยงเมื่อพรรคใหญ่ไม่เอา ที่สำคัญขึ้นอยู่กับคำถามที่จะใช้ถามพ่วงในการทำประชามติ หากยังเดินหน้าเรื่องการปรองดองโดยถามว่า ประชาชนเห็นด้วยหรือไม่ที่จะให้สองพรรคการเมืองใหญ่จับมือกันจัดตั้งรัฐบาลเพื่อความปรองดองหรือรัฐบาลแห่งชาติ สุดแล้วแต่จะเรียก ถ้าทั้งพรรคเพื่อไทยและพรรคประชาธิปัตย์ไม่เอาด้วย ซึ่งส่วนตัวเห็นว่าพรรคประชาธิปัตย์ไม่เอาแน่มันก็จบ ผลเท่ากับการคว่ำร่างรัฐธรรมนูญนี้ไปโดยปริยาย ที่สุดก็ตรงอย่างที่เคยพูดไว้ก่อนหน้านี้ว่า เขาตั้งธงหรือออกแบบการร่างรัฐธรรมนูญให้ออกมา เพื่อให้ถูกคว่ำ ส่วนใครจะได้ประโยชน์อะไร อย่างไรคงไม่ต้องพูดถึง,เมื่อถามต่อว่า หากรัฐธรรมนูญใหม่ไม่เป็นประชาธิปไตย เป็นไปได้หรือไม่ที่สองพรรคการเมืองหลัก จะจับมือกันบอยคอตการเลือกตั้ง นายนิพิฏฐ์ กล่าวว่า การประกาศบอยคอตการเลือกตั้งเป็นเรื่องใหญ่มาก ไม่สามารถให้คำตอบได้ แต่มองการเมืองภาพรวมว่า การประกาศไม่รับรัฐธรรมนูญกับการบอยคอตการเลือกตั้งส่วนใหญ่มักทำคู่กัน เพราะถ้าไม่ยอมรับรัฐธรรมนูญแต่ไปลงสมัครรับเลือกตั้งมันก็แปลกๆอยู่ คือขัดแย้งในตัวเอง จึงได้เตือนมาตลอดว่า ผู้ร่างแม้มีอำนาจแต่ควรฟังคนเล่นในสนามด้วยว่าการวางกติกาใหม่ให้ผู้เล่นบังคับเขามากเกินไปหรือไม่ ตนขอติงการเขียนให้อำนาจพิเศษของคณะกรรมการยุทธศาสตร์และการปรองดองแห่งชาติชุด 23 คนนั้น ควรจะเขียนแบ่งแยกอำนาจหน้าที่เป็น 2 มาตราจะดีกว่าเขียนรวมเป็นมาตราเดียว แล้วใส่ใน 2 วงเล็บ จนสร้างความแคลงใจให้สังคมไม่ไว้วางใจนอกจากมีอำนาจพิเศษเหนือรัฐบาลและ ครม.แล้วยังขัดต่อหลักการปกครองประชาธิปไตย ถึงขนาดมีคนเรียกเป็นสภาโปลิตบูโร ที่มีอำนาจสิทธิ์ขาดใช้ในพรรคคอมมิวนิสต์ โดยแยกเป็นมาตราหนึ่งว่าด้วยอำนาจหน้าที่ปกติว่าด้วยการขับเคลื่อนการปฏิรูปและการสร้างความปรองดอง อีกมาตราว่าด้วยการใช้อำนาจพิเศษกรณีใดบ้างระบุชัดเจนเป็นรูปธรรม ที่มีอำนาจสิทธิ์ขาดใช้ในพรรคคอมมิวนิสต์,นายสาธิต ปิตุเตชะ รองหัวหน้าพรรคประชาธิปัตย์ กล่าวว่า ต้องยอมรับว่ารัฐธรรมนูญฉบับนี้ไม่เป็นประชาธิปไตยจริง และยังไม่มั่นใจว่าจะแก้วิกฤติได้ แต่สับสนกับพฤติกรรมของพรรคเพื่อไทย ที่ปากเรียกร้องประชาธิปไตย ขอให้รัฐบาลคายอำนาจ เดินตามโรดแม็ปเพื่อจัดเลือกตั้งเร็วที่สุด แต่วันนี้กลับออกมารณรงค์ให้ประชาชนคว่ำร่างรัฐธรรมนูญ ถ้าไม่มีรัฐธรรมนูญแล้วจะเลือกตั้งได้อย่างไร การรณรงค์ให้ประชาชนว่าจะรับหรือไม่รับรัฐธรรมนูญ ขอให้ประชาชนศึกษารายละเอียดในร่างรัฐธรรมนูญให้ดีก่อน เพราะมีผลกระทบต่อทุกคน,นายอนุสรณ์ เอี่ยมสะอาด รักษาการรองโฆษกพรรคเพื่อไทย กล่าวถึงการส่งมอบร่างรัฐธรรมนูญของคณะ กมธ.ยกร่างฯ ให้ สปช.ว่า ในที่สุดสิ่งที่ลับลวงพรางมาตลอดก็สิ้นสงสัยว่า เหตุใดผู้เกี่ยวข้องจึงมุบมิบซ่อนเร้นระหว่างทาง เพราะเนื้อหาเลวร้ายกว่าที่เคยรับรู้ก่อนหน้านี้ ทั้งประเด็นนายกฯคนนอก ส.ว.มากกว่าครึ่งมาจากการลากตั้ง การแก้ไขรัฐธรรมนูญไม่ยึดโยงประชาชน วางระบบสืบทอดอำนาจกองทัพ และยังหมกเม็ดวางกับระเบิดหลายเรื่องในบท เฉพาะกาล สปช.และ กมธ.ยกร่างฯคลอดออกมาจากมดลูกเดียวกัน ลงเรือแป๊ะลำเดียวกัน การพิจารณารับหรือไม่รับร่างฯ จึงไม่มีอะไรน่าตื่นเต้น เป็นเพียงพิธีกรรมตรวจเช็กรีโมตผู้มีอำนาจว่ายังใช้งานได้ดีหรือไม่ ประชาชนมองข้ามช็อตไปถึงการทำประชามติ ที่ควรเปิดโอกาสให้รณรงค์เต็มที่ ไม่ควรปิดกั้น เชื่อว่าประชาชนจะลงมติไม่เห็นชอบ แม้คนส่วนใหญ่อยากเลือกตั้ง แต่ถ้ารีบร้อนเลือกด้วยกติกาที่เป็นปัญหาจะส่งผลเสียมากกว่า การพิจารณาร่างรัฐธรรมนูญ 9 เดือน 18 วัน มีส่วนเสียมากกว่าได้ ทั้งเสียของเสียเวลา เสียงบประมาณ เสียความรู้สึก ร่างรัฐธรรมนูญฉบับนี้เป็นฉบับกดหัวประชาชน เป็นระเบิดเวลาที่จะปลดชนวนได้อย่างเดียวคือ การทำรัฐประหารเท่านั้น,นายจาตุรนต์ ฉายแสง อดีต รมว.ศึกษาธิการ แกนนำพรรคเพื่อไทย โพสต์เฟซบุ๊กว่า ในที่สุด กมธ.ยกร่างรัฐธรรมนูญก็เปิดเผยร่างที่ไปแอบมุบมิบยกร่างอย่างลับๆ ล่อๆ อยู่นาน ที่กำลังจะเป็นรัฐธรรมนูญที่เลวร้ายที่สุด เผด็จการที่สุดตั้งแต่ประเทศไทยมีรัฐธรรมนูญมา ภาพรวมเนื้อหาเชื่อมโยงกันเป็นระบบ จนไม่อาจรับร่างได้ ด้วย 8 เหตุผล คือ 1.ทำให้การเลือกตั้งไร้ความหมาย รัฐบาลหลังการเลือกตั้งจะไม่สามารถบริหารประเทศได้ 2.ทำให้รัฐบาลที่มาจากการเลือกตั้งอ่อนแอ ไม่มีเสถียรภาพ ถูกล้มได้ง่าย 3.ออกแบบเปิดทางเอื้อให้คนนอกมาเป็นนายกรัฐมนตรี 4.มีระบบการถอดถอนที่ทำลายหลักการของการตรวจสอบถ่วงดุลให้ ส.ว.ลากตั้งมีอำนาจถอดถอนทุกฝ่าย และให้ ส.ส.ฝ่ายรัฐบาลมีอำนาจถอดถอน ส.ส.ฝ่ายค้านได้ 5.ไม่ปรับปรุงองค์กรตรวจสอบที่เลือกปฏิบัติ ปราศจากการตรวจสอบถ่วงดุลโดยองค์กรอื่นหรือประชาชน และยังเพิ่มองค์กรลักษณะเดียวกันอีกจำนวนมาก,นายจาตุรนต์ ระบุอีกว่า 6.วางระบบการสืบทอดอำนาจของ คสช.และกองทัพ โดยอาศัยคณะกรรมการยุทธศาสตร์การปฏิรูปและการปรองดองแห่งชาติ ควบคุมกำกับการทำงานของรัฐบาลและรัฐสภาต่อไปอีกยาวนาน 7.เปิดช่องสร้างเงื่อนไขระบบเผด็จการเบ็ดเสร็จเต็มรูปแบบ เช่นเดียวกับการปกครองโดย คสช.มาใช้อย่างง่ายดาย นั้นคือการรัฐประหารโดยชอบด้วยรัฐธรรมนูญ และ 8.รัฐธรรมนูญนี้เมื่อประกาศใช้แล้ว ไม่อาจแก้ไขได้อีก ทำให้เกิดความขัดแย้งในสังคมมากยิ่งขึ้น ทั้งหมดนี้เป็นการแก้ไขที่ยังคงเนื้อหาที่เป็นปัญหาทั้งหลายไว้เป็นส่วนใหญ่ และเลวร้ายสุดหมกเม็ดบางเรื่องบัญญัติไว้ในบทเฉพาะกาล อ่านแล้วไม่อาจเปรียบเทียบกับนางงามได้ แต่เป็นอะไรที่อัปลักษณ์และอันตราย คนสมัยก่อนอาจนึกถึง ซีอุย ถ้าสมัยนี้คนที่ชอบดูหนังซีรีส์ฝรั่งอาจนึกถึง ฮันนิบาล,คุณหญิงสุดารัตน์ เกยุราพันธุ์ อดีตแกนนำพรรคไทยรักไทย กล่าวถึงเนื้อหาภาพรวมในร่างรัฐธรรมนูญ 285 มาตราว่า ปกตินักการเมืองสามารถเล่นได้ทุกกติกา แต่ขอพูดในแง่ของประชาชนที่หวังว่าจะเป็นกติกาที่นำพาประเทศออกจากวิกฤติได้ แต่พอเห็นเนื้ออดเป็นห่วงว่า จะไม่สามารถนำพาประชาชนทั้งประเทศออกจากหลุมดำได้ โดยเฉพาะกำหนดให้มีคณะกรรมการยุทธศาสตร์ การปฏิรูปและปรองดองแห่งชาติ เป็นองค์กรที่ไม่ได้มาจากการเลือกตั้ง มีอำนาจคุมรัฐบาลที่มาจากการเลือกตั้ง มีอำนาจคุมฝ่ายบริหารและนิติบัญญัติ เปิดช่องให้นักการเมืองบางคนที่ชอบกติกานี้ และคนที่ไม่ใช่นักการเมืองอาจฮั้วเข้าสู่อำนาจ ทางออกที่ดีอย่าไปกำหนดคณะกรรมการยุทธศาสตร์ฯเป็นซุปเปอร์รัฐบาล จะเกิดความขัดแย้งตามมาระหว่างองค์กรนี้ที่มีอำนาจตามรัฐธรรมนูญกับรัฐบาลที่อำนาจมาจากการเลือกตั้ง ใครมีอำนาจมากกว่ากัน เป็นประเด็นที่น่าเป็นห่วงมาก เมื่อพรรคการเมืองอ่อนแอก็ไม่สามารถแก้ปัญหาเศรษฐกิจ สังคมได้ ในที่สุดประเทศไม่สามารถเดินออกจากหลุมดำ,คุณหญิงสุดารัตน์กล่าวว่า ส่วนที่เปิดช่องให้มีรัฐบาลปรองดองแห่งชาติ จะเปิดโอกาสให้คนนอกเข้ามาเป็นนายกฯ เป็นการฮั้วกันทางการเมืองอีก ไม่มีฝ่ายค้าน ในที่สุดบริหารประเทศไม่มีประสิทธิภาพและเกิดการทุจริต เสียดายโอกาสที่ กมธ.ยกร่างฯไม่เปิดให้ตัวแทนพรรคการเมือง คู่ขัดแย้งมาร่วมออกแบบกติกาอย่างเต็มที่ให้เกิดความเป็นธรรมแก่ทุกฝ่าย ประเทศถึงจะเดินออกจากหลุมดำได้ ดังนั้นขอฝากไปถึง พล.อ.ประยุทธ์ จันทร์โอชา นายกฯและหัวหน้า คสช.ว่า หากเป็นข้อเสนอที่มีประโยชน์ แก้ไขตรงไหนได้ควรที่จะทำ เมื่อถามว่ารัฐบาลแห่งชาติยังมีโอกาสเกิดขึ้นได้แค่ไหน คุณหญิงสุดารัตน์ตอบว่า เชื่อว่า กมธ.ยกร่างฯตั้งใจให้ความปรองดอง สมานฉันท์ รัฐบาลแห่งชาติสามารถเกิดขึ้นได้ แต่จะสำเร็จได้อย่างไรเมื่อพรรคประชาธิปัตย์พรรคเพื่อไทยต่างปฏิเสธ การบังคับจับสองพรรคใหญ่ใส่กรง เพื่อให้เกิดความปรองดองคงยาก มันน่าจะเกิดจากทั้งสองฝ่ายตกลงปลงใจอยู่ในกรงด้วยกัน,นายอำนวย คลังผา อดีต ส.ส.ลพบุรี พรรค เพื่อไทย กล่าวว่า เป็นห่วงเรื่องการตั้งคณะกรรมการยุทธศาสตร์ฯ จะเข้ามากำกับควบคุมรัฐบาลให้เป็นง่อย ทำอะไรไม่ได้ อยากให้ภายหลังการเลือกตั้งเป็นไปตามขั้นตอนประชาธิปไตย หาก คสช.เป็นห่วงเรื่องความมั่นคง ความไม่สงบ หรือความขัดแย้งในประเทศก็มีกองทัพ รวมทั้ง พ.ร.บ.ชุมนุมสาธารณะเป็นกลไกควบคุมดูแลอยู่แล้ว ไม่จำเป็นต้องมีคณะกรรมการยุทธศาสตร์ฯ มากำกับรัฐบาล มั่นใจว่าร่างรัฐธรรมนูญฉบับนี้จะผ่านความเห็นชอบจาก สปช.และผ่านการทำประชามติ เมื่อถามว่า พรรคเพื่อไทยมองว่ากติกาฉบับใหม่ไม่เป็นธรรม หากร่างรัฐธรรมนูญผ่านประชามติจากประชาชน พร้อมจะลงสนามเลือกตั้งหรือจะบอยคอยไม่ลงเลือกตั้ง นายอำนวยตอบว่า ยังตอบ อะไรไม่ได้ เป็นเรื่องอนาคต ต้องรอดูสถานการณ์อีกครั้ง,นพ.เชิดชัย ตันติศิรินทร์ อดีต ส.ส.บัญชีรายชื่อ พรรคเพื่อไทย กล่าวว่า ร่างรัฐธรรมนูญใหม่เป็นร่างที่แย่มากๆ สืบทอดอำนาจชัดเจน จะทำให้ประเทศอยู่ในวังวนเดิม โดยเฉพาะการมีคณะกรรมการยุทธศาสตร์ฯ ทำให้รัฐบาลจากการเลือกตั้งทำงานได้ไม่เต็มที่ ไม่ว่าใครมาเป็นรัฐบาลก็ใช้อำนาจได้ไม่เต็มที่ ผิดครรลองประชาธิปไตย ไม่เห็นหัวประชาชน คงผ่านความเห็นชอบจาก สปช.หมื่นเปอร์เซ็นต์ ดังนั้นจะต้องรณรงค์ให้ประชาชนไม่รับร่างรัฐธรรมนูญในขั้นตอนการทำประชามติ ขอให้รัฐบาลและ คสช.เปิดโอกาสให้รณรงค์เรื่องร่างรัฐธรรมนูญเต็มที่ อย่าปิดโอกาสฝ่ายใด ถ้าผ่านประชามติจากประชาชนได้ ควรจะลงสนามเลือกตั้ง ไม่จำเป็นต้องบอยคอต แม้กติกาจะไม่เป็นประชาธิปไตย เพียงแต่หาเสียงรณรงค์ให้เป็นนโยบายชัดเจนว่า ถ้าได้เป็นรัฐบาลจะเข้าไปแก้ไขรัฐธรรมนูญให้เป็นประชาธิปไตย แม้จะแก้ไขยากก็จะทำ เราเป็นประชาธิปไตย ต้องเคารพเสียงข้างมาก แม้จะไม่ชอบกติกาใหม่ ถ้าไปบอยคอตเหมือนกับว่าเราเคยไปว่าพรรคประชาธิปัตย์ แต่สุดท้ายแล้วกลับมาทำเอง จะมีแต่เสีย,ด้านนายวิษณุ เครืองาม รองนายกรัฐมนตรี กล่าวว่า ภายหลัง กมธ.ยกร่างฯส่งมอบร่างรัฐธรรมนูญให้ สปช.ว่าขั้นตอนหลังจากนี้ต้องทิ้งไว้ 15 วัน สปช.จะไปประชุมภายในเพื่อสอบถามอะไรกันเป็นเรื่องของเขา ขณะเดียวกันมีการนำร่างรัฐธรรมนูญฉบับเต็มเผยแพร่ให้ประชาชนอ่านผ่านเว็บไซต์แล้ว แต่คงไม่มีการตีพิมพ์เพื่อแจกจ่ายประชาชน เพราะต้องรอดูในวันที่ 6 ก.ย. ก่อนว่าร่างรัฐธรรมนูญจะผ่านความเห็นชอบจาก สปช.หรือไม่ ระหว่างนี้วิพากษ์วิจารณ์ร่างรัฐธรรมนูญกันได้เต็มที่ ตนเพิ่งได้รับร่างรัฐธรรมนูญฉบับเต็ม ยังอ่านไม่ครบ จะไล่ดูเป็นรายมาตราว่าต่างรัฐธรรมนูญปี 2540 หรือปี 2550 อย่างไร ถ้อยคำอะไรบ้างจะทำให้เป็นปัญหาการตีความ ส่วนที่มีฝ่ายการเมืองจะรณรงค์คว่ำร่างรัฐธรรมนูญ ไม่มีความเห็น อยากให้ดู สปช.จะลงมติรับหรือไม่รับร่างหรือไม่ก่อน,นายคำนูณ สิทธิสมาน โฆษกคณะ กมธ.ยกร่างฯ กล่าวถึงกรณีพรรคการเมืองโจมตีร่างรัฐธรรมนูญฉบับใหม่มีเนื้อหาสืบทอดอำนาจให้รัฐบาลทหารว่า ไม่ได้เป็นเช่นนั้น แต่เราเขียนกติกาบนพื้นฐานที่ประเทศเกิดวิกฤติในช่วงที่ผ่านมา จำเป็นต้องมี เครื่องมือมารับมือไม่ให้บ้านเมืองเกิดวิกฤติอีก จึงออกแบบให้ตั้งคณะกรรมการยุทธศาสตร์ฯ เพื่อให้เหมาะสมกับสถานการณ์ประเทศช่วงนี้ มีอายุแค่ 5 ปี ไม่ได้หมายความว่าจะมีคณะกรรมการชุดนี้ตลอดไป หาก กมธ.ยกร่างฯไปทำแบบสุดขั้วตามความต้องการของแต่ละฝ่ายคือ ให้ปฏิรูปก่อนเลือกตั้ง โดยไม่มีระยะเวลากำหนด หรือให้ไปปฏิรูปหลังเลือกตั้ง ย่อมเป็นไปไม่ได้ ทั้งสองฝ่ายจะขัดแย้งกันอีก จึงหา ทางออกให้มีการเลือกตั้งโดยปกติ แต่ให้มีความพิเศษช่วง 5 ปีแรก เพื่อไม่ให้ประเทศกลับไปสู่ในภาวะเดิมอีก,นายคำนูณกล่าวว่า ยืนยันว่าคณะกรรมการยุทธศาสตร์ฯไม่ได้มีอำนาจเหนือรัฐบาลปกติ คณะกรรมการยุทธศาสตร์ฯมีแค่อำนาจการปฏิรูปประเทศ การสร้างความปรองดอง และอำนาจในสถานการณ์วิกฤติที่ระบบปกติไม่สามารถทำงานได้เท่านั้น มีเงื่อนไขระบุชัดเจนว่า การใช้อำนาจของคณะกรรมการยุทธศาสตร์ฯจะอยู่ภายใต้เงื่อนไข 5 ข้อคือ 1.การเกิดภาวะวิกฤติจริงๆ 2.เป็นภาวะที่รัฐบาลปกติไม่สามารถรับมือแก้ปัญหาได้ 3.คณะกรรมการยุทธศาสตร์ฯต้องมีมติ 2 ใน 3 ของคณะกรรมการทั้งหมดในการดำเนินการเรื่องใด 4.ต้องมีการสอบถามความเห็นชอบจากประธานศาลรัฐธรรมนูญและประธานศาลปกครองก่อน 5.เป็นการใช้อำนาจที่มีวัตถุประสงค์ เพื่อให้สถาน-การณ์กลับเข้าสู่ภาวะปกติโดยเร็วที่สุด ไม่ได้ใช้อำนาจ ตลอดไป จึงไม่ใช่การมีอำนาจเหนือรัฐบาลปกติ ทั้งนี้ วันที่ 25 ส.ค.ที่ สปช.จะจัดสัมมนาแลกเปลี่ยนความเห็นเกี่ยวกับร่างรัฐธรรมนูญ ที่โรงแรมเซ็นทราศูนย์ราชการและคอนเวนชั่นเซ็นเตอร์ แจ้งวัฒนะ กมธ.ยกร่างฯ พร้อมไปชี้แจงและตอบข้อซักถามจากสมาชิก สปช.,นายเกรียงไกร ภูมิเหล่าแจ้ง สปช. ในฐานะ โฆษกคณะ กมธ.ปฏิรูปการปกครองท้องถิ่น กล่าวถึง การส่งมอบร่างรัฐธรรมนูญของคณะ กมธ.ยกร่างฯ ให้สภาปฏิรูปแห่งชาติ (สปช.) ว่า เท่าที่ดูเนื้อหาฉบับสมบูรณ์ เชื่อว่าร่างรัฐธรรมนูญฉบับนี้จะผ่านความเห็นชอบจาก สปช.ในวันที่ 6 ก.ย. ได้พูดคุยกับสมาชิก สปช.หลายคนก็บอกว่าพอใจ แม้จะไม่ 100% แต่เห็นว่าเนื้อหาส่วนใหญ่ที่ขอให้ปรับปรุงได้รับการแก้ไขจาก กมธ.ยกร่างฯ ส่วนเนื้อหาที่ไม่ได้รับการแก้ไขได้รับการชี้แจงด้วยเหตุผลที่น่าพอใจ ส่วนคณะ กมธ.ปฏิรูปการปกครองท้องถิ่นนั้น เห็นตรงกันว่าจะผ่านร่างรัฐธรรมนูญให้ทั้งหมด เท่าที่ประเมินเสียงของ สปช.ขณะนี้ มีเสียงสนับสนุนให้ผ่านอยู่ประมาณ 60% ในวันที่ 25 ส.ค.ที่ สปช.จะเปิดประชุมนอกรอบให้สมาชิกแสดงความเห็นถึงร่างรัฐธรรมนูญ เชื่อว่าจะเห็นทิศทางความชัดเจนในการลงมติมากยิ่งขึ้น ยืนยันว่าการลงมติของ สปช.ครั้งนี้ไม่มีใบสั่งหรือต้องการต่อเวลาการทำงานให้ใคร,นายมนูญ ศิริวรรณ สปช. ในฐานะรองประธานคณะ กมธ.ปฏิรูปพลังงาน กล่าวว่า กมธ.ปฏิรูปพลังงานพอใจเนื้อหาร่างรัฐธรรมนูญที่ออกมา เพราะเนื้อหาส่วนใหญ่เป็นไปตามที่คณะกรรมาธิการฯ เสนอให้แก้ไขไป เท่าที่คุยกันในคณะกรรมาธิการฯ ก็ไม่มีใครคัดค้านว่า จะลงมติไม่ให้ผ่าน แม้จะมีบางคนยังสงสัยเรื่องอำนาจหน้าที่ของคณะกรรมการยุทธศาสตร์การปฏิรูปและการปรองดองแห่งชาติอยู่บ้าง แต่ก็คงไม่มีปัญหา อะไร ซึ่ง กมธ.ปฏิรูปพลังงานจะนัดคุย กันในภาพรวมของรัฐธรรมนูญอีกครั้งในวันที่ 1 ก.ย. โดยจะให้ผู้เชี่ยวชาญเรื่องรัฐธรรมนูญมาบรรยายสรุปภาพรวมเนื้อหาในทุกด้านให้สมาชิกฟังอีกครั้ง ส่วนตัวยังมั่นใจว่า ร่างรัฐธรรมนูญฉบับนี้จะผ่านความเห็นชอบจาก สปช.ไปแบบสบายๆ ไม่ได้สูสี และน่าจะมีเสียงสนับสนุนถึงเกือบ 200 เสียง เพราะขณะนี้คณะกรรมาธิการเพียง 2 กลุ่มหลักๆคือ กมธ.ปฏิรูปการเมืองและ กมธ.ปฏิรูปกฎหมายและกระบวนการยุติธรรม ที่คัดค้านเท่านั้น ขณะที่คณะกรรมาธิการฯ อีกหลายกลุ่มให้การสนับสนุน,นพ.พลเดช ปิ่นประทีป สปช. ในฐานะคณะ กมธ.ปฏิรูปสังคม ชุมชน เด็ก เยาวชน สตรี ผู้สูงอายุ ผู้พิการและผู้ด้อยโอกาส กล่าวว่า กมธ.ปฏิรูปสังคมฯ รับได้กับเนื้อหาของร่างรัฐธรรมนูญที่ออกมา เนื้อหาในภาพรวมใช้ได้ โดยเฉพาะเรื่องสิทธิพลเมืองที่ครอบคลุมและครบเครื่องทั้งการรักษาสิทธิมนุษยชน หน้าที่พลเมือง สิทธิชุมชน การส่งเสริมความเข้มแข็งให้ชุมชน ประเมินแล้วเชื่อว่าร่างรัฐธรรมนูญน่าจะผ่านความเห็นชอบจาก สปช.ได้ โดยจะมีคะแนนเห็นชอบเกินครึ่งพอสมควร อาจจะถึงเกือบ 200 เสียงก็ได้ แต่ต้องไปลุ้นในขั้นตอนการทำประชามติว่า จะผ่านความเห็นชอบจากประชาชนหรือไม่ เพราะต้องขึ้นอยู่กับสองพรรคการเมืองใหญ่จะเป็นตัวแปรสำคัญว่า จะส่งสัญญาณผ่านหัวคะแนนให้ประชาชนลงมติไปในทิศทางใด,วันชัย สับ รธน.สอดไส้เนื้อร้าย,ด้านนายวันชัย สอนศิริ สมาชิก สปช.กล่าวว่า เท่าที่ดูร่างรัฐธรรมนูญเห็นว่าเป็นรัฐธรรมนูญที่ยังไม่สามารถแก้ปัญหาประเทศได้อย่างแท้จริง และยังเป็นรัฐธรรมนูญที่เป็นประชาธิปไตยที่มีเนื้อร้ายสอดแทรกอยู่ อันจะก่อให้เป็นพิษเกิดวิกฤติต่อประเทศในอนาคตได้แก่ 1.ยังไม่มีกลไกให้มั่นใจได้ว่า จะมีการเลือกตั้งที่สุจริตเที่ยงธรรม ป้องกันการซื้อเสียงได้ 2.ยังไม่มั่นใจกลไกป้องกันและปราบปรามการทุจริตว่าจะใช้ได้ผล ดูจากร่างแล้วไม่เห็นความเข้มข้นในรัฐธรรมนูญว่า จะป้องกันและปราบปรามได้จริง 3.ระบบการเลือกตั้ง ส.ส.แบบสัดส่วนผสม ทำให้รัฐบาลอ่อนแอ ซ้ำร้ายระบบการได้มาซึ่ง ส.ว.เป็นแบบเดิมที่มีปัญหาความขัดแย้ง แม้เป็นเป็ดง่อยก็ยังเอากลับมาใช้เหมือนเดิม 4. คณะกรรมการยุทธศาสตร์การปฏิรูปและการปรองดองแห่งชาติ แม้มีเจตนาดี แต่เชื่อว่าจะเป็นเนื้อร้ายที่สร้างพิษ ก่อวิกฤติให้ประเทศ เพราะนักการเมืองไม่เอาด้วย ยิ่งถ้าเป็นฝ่ายตรงข้าม คสช.จะหาทางทำลายและแก้รัฐธรรมนูญฉบับนี้ คอยขัดแข้งขัดขาการทำงานของคณะกรรมการยุทธศาสตร์ฯ กมธ.ยกร่างฯเขียนเหมือนเอาใจให้ คสช.ปฏิรูป สร้างความปรองดองต่อไป แต่ถ้าพิจารณาให้ถ่องแท้แล้วอาจสร้างความช้ำใจให้ คสช.ในอนาคต,2 กมธ.แถลงจุดยืนไม่อาจรับได้,นายวันชัยกล่าวว่า ส่วนการลงมติร่างรัฐธรรมนูญของ สปช.วันที่ 6 ก.ย. คงไม่ใช่แค่ดูว่าร่างรัฐธรรมนูญดีหรือไม่ดี แต่เป็นการโหวตตัดสินใจต่อการรับผิดชอบแก้ปัญหาประเทศด้วย มั่นใจว่า สปช.จะพิจารณาจากทั้งเนื้อหารัฐธรรมนูญ และสถานการณ์บ้านเมืองมาประกอบการตัดสินใจ ส่วนตัวไม่มั่นใจว่ารัฐธรรมนูญฉบับนี้จะแก้ปัญหาประเทศได้ จึงยืนยันว่าไม่อาจรับร่างรัฐธรรมนูญฉบับนี้ได้ ในวันที่ 24 ส.ค. กมธ.ปฏิรูป การเมืองและ กมธ.ปฏิรูปกฎหมายและกระบวนการยุติธรรม และ สปช.อีกหลายคนจะร่วมกันวิเคราะห์รัฐธรรมนูญนี้โดยละเอียด และแถลงให้สาธารณชนรับทราบ และประกาศจุดยืนต่อไป,ยอมรับต้านไม่อยู่ รธน.ไส้เน่า,นายดิเรก ถึงฝั่ง สปช. ในฐานะรองประธานคณะ กมธ.ปฏิรูปการเมือง กล่าวว่า วันที่ 24 ส.ค. กมธ.ทั้งสองคณะจะวิเคราะห์เนื้อหาร่างรัฐธรรมนูญทั้งหมด โดยเห็นตรงกันว่าสิ่งที่เสนอไปไม่ได้รับการตอบรับจากคณะ กมธ.ยกร่างฯ ประเด็นที่ไม่เห็นด้วยคือ ที่มานายกฯคนนอก ที่มา ส.ว. ดูแล้วไม่เป็นไปตามครรลองประชาธิปไตย รวมถึงการตั้งคณะกรรมการยุทธศาสตร์ฯ มาควบคุมรัฐบาลจากการเลือกตั้ง น่าเป็นห่วงว่าจะมีอำนาจแฝงมาควบคุมรัฐบาลเลือกตั้ง ถือว่าผิดหลักประชาธิปไตย ส่วนการตั้งคณะกรรมการไต่สวนอิสระมาเป็นกลไกชี้ขาดคดีทุจริตไม่ได้รับการตอบสนอง ขณะนี้เสียงของ กมธ.2 คณะที่ลงชื่อแปรญัตติให้แก้ไขรัฐธรรมนูญ มีเพียง 20 กว่าคนเท่านั้น น่าจะไปในทางเดียวกันว่า จะไม่เห็นด้วยกับร่างรัฐธรรมนูญฉบับนี้ แต่พวกเราคงไม่ไปล็อบบี้ สปช.คนอื่นให้เห็นคล้อยตาม ให้เป็นสิทธิในการตัดสินใจของแต่ละคน ยอมรับว่าเสียง สปช.ส่วนใหญ่คงจะผ่านร่างรัฐธรรมนูญแน่นอน กระแสให้คว่ำร่างคงสู้กระแสให้ผ่านร่างไม่ได้ แต่ขั้นตอนการทำประชามติจากประชาชน ไม่แน่ใจว่า จะผ่านความเห็นชอบจากประชาชนหรือไม่ ยืนยันว่าแม้ดูจากภายนอกร่างรัฐธรรมนูญจะดูสวยงาม แต่ถ้าไส้เน่าให้ผ่านไม่ได้,สนช.เล็งทุบโต๊ะคำถามประชามติ,นายพีระศักดิ์ พอจิต รองประธาน สนช.คนที่ 2 กล่าวถึงภาพรวมร่างรัฐธรรมนูญว่า ถือว่าหลักการพื้นฐานพอไปได้ ภาพรวมเนื้อหาสอดคล้องกับภาวะประเทศขณะนี้ เชื่อว่าโอกาสผ่านความเห็นชอบของ สปช.มีสูง แต่เป็นห่วงเรื่องคำถามการทำประชามติมากกว่า เชื่อว่าไม่มีพรรคการเมืองใดอยากให้รัฐธรรมนูญผ่าน ถ้า สปช.ลงมติเห็นชอบ สนช.ต้องตั้งคำถามประชามติภายใน 3 วัน เพื่อเสนอให้ ครม.พิจารณา ได้แจ้งคณะ กมธ.สามัญทั้ง 16 คณะของ สนช. แล้วว่าให้ประชุมหารือว่าจะตั้งหรือไม่ตั้งคำถามประชามติ ถ้าตั้งจะถามอะไร เพื่อนำเข้าสู่ที่ประชุมวิป สนช.หารือเบื้องต้น ก่อนนำเข้าสู่การพิจารณาในที่ประชุม สนช.วันที่ 8 ก.ย.เพื่อหาข้อสรุป,เซ็งชุดยกร่างส่งคนคุมออก ก.ม.ลูก,นพ.เจตน์ ศิรธรานนท์ สนช. กล่าวว่า ส่วนตัวไม่เห็นด้วยกับบทเฉพาะกาลเกี่ยวกับการพิจารณาร่าง พ.ร.บ.ประกอบรัฐธรรมนูญที่กำหนดสัดส่วนให้มีคณะ กมธ.ยกร่างฯ เข้ามาเป็นคณะ กมธ.พิจารณาร่าง พ.ร.บ.ประกอบรัฐธรรมนูญ เมื่อเข้าสู่การพิจารณาของ สนช. ถือว่าไม่ไว้วางใจและดูแคลน สนช. เพราะ สนช.มีประสบการณ์ในการพิจารณากฎหมาย และยึดเจตนารมณ์รัฐธรรมนูญ ไม่ทำอะไรขัดรัฐธรรมนูญอยู่แล้ว จะออกกฎหมายที่ขัดแย้งรัฐธรรมนูญไม่ได้ สนช.รู้หน้าที่ตัวเองว่า ต้องมีความเป็นกลาง คำนึงถึงผลประโยชน์ประเทศ อย่างไรก็ตาม เมื่อมีการกำหนดเช่นนี้คงไปเปลี่ยนแปลงอะไรไม่ได้ แต่ทำให้ สนช.ไม่สบายใจที่ไม่ได้รับความไว้วางใจ,พุทธะ ขน 2 แสนชื่อหนุนชุดยกร่างฯ,เมื่อเวลา 17.00 น. ที่วัดอ้อน้อย จ.นครปฐม หลวงปู่พุทธะอิสระ เจ้าอาวาสวัดอ้อน้อย จ.นครปฐม และอดีตแกนนำ กปปส.เวทีแจ้งวัฒนะ จัดเวทีสนทนาเรื่อง รับร่างรัฐธรรมนูญพร้อมมวลชน โดยมี สปช. อาทิ นายสิระ เจนจาคะ สปช.ด้านสังคม และนายโกวิทย์ ทรงคุณ สปช.สุโขทัย เข้าร่วม โดยหลวงปู่พุทธะอิสระกล่าวถึงร่างรัฐธรรมนูญปี 2558 ตอนหนึ่งว่า ทุกอย่างในโลกนี้ไม่มีอะไรสมบูรณ์แบบทั้งหมด ร่างรัฐธรรมนูญนี้ก็เช่นกัน แต่ที่ต่างไปคือ รัฐธรรมนูญนี้ให้อำนาจกับประชาชนสูงสุด เพราะรัฐธรรมนูญก่อนหน้านี้มักเขียนให้มีภาคการเมืองเข้มแข็ง แต่เราได้เห็นแล้วว่า เมื่อการเมืองเข้มแข็งมันกลับกลายเป็นว่ากลืนกินบ้านเมืองของเรา เมื่อประชาชนไทยไม่เป็นไทยเฉย บ้านเมืองต้องดีขึ้น จึงขอสนับสนุนรัฐธรรมนูญนี้ และจะนำมวลชนไปมอบรายชื่อ 200,000 ชื่อเพื่อสนับสนุนการปฏิรูปก่อนการเลือกตั้ง และให้กำลังใจ กมธ.ยกร่างฯเวลา 10.00 น.ของวันที่ 6 ก.ย.,สนช.เล็งแก้ ก.ม.ผ่าตัดโครงสร้าง สตช.,ผู้สื่อข่าวรายงานจากรัฐสภาว่า คณะ กมธ.การกฎหมาย กระบวนการยุติธรรม และกิจการตำรวจ สนช.ที่มี พล.ร.อ.ศิษฐวัชร วงษ์สุวรรษ สนช. เป็นประธานเตรียมนำเสนอรายงานการพิจารณาศึกษาเรื่อง การปฏิรูปสำนักงานตำรวจแห่งชาติ ตามที่คณะอนุกรรมาธิการกิจการตำรวจเสนอมา เพื่อนำเสนอต่อที่ประชุม สนช.ในเร็วๆนี้ มีสาระสำคัญคือการเสนอให้เร่งรัดปฏิรูปสำนักงานตำรวจแห่งชาติ (สตช.) ด้วยการเสนอร่าง พ.ร.บ.ตำรวจแห่งชาติ (ฉบับที่) พ.ศมีสาระสำคัญคือ การกำหนดให้สำนักงานตำรวจแห่งชาติ (สตช.) มีฐานะเทียบเท่ากระทรวง เพื่อให้กระจายอำนาจบริหารราชการจากส่วนกลางไปยังส่วนราชการในพื้นที่ โดยจัดระเบียบส่วนราชการใน สตช.ให้มีหน่วยงานที่มีฐานะเป็นกรม 16 หน่วยงาน อาทิ กรมตำรวจตระเวนชายแดน กรมตำรวจตรวจคนเข้าเมือง กรมตำรวจปราบปรามยาเสพติด กรมตำรวจสอบสวนกลาง กรมตำรวจ นครบาล กรมตำรวจภูธรภาค 1-9 โดยให้มีอธิบดีเป็นผู้บังคับบัญชา ขึ้นตรงต่อ ผบ.ตร.,โละชั้นประทวน–ยุบที่ปรึกษา สบ 10,ผู้สื่อข่าวรายงานว่า ในส่วนของยศและชั้นของตำรวจ ให้มีการยกเลิกการแบ่งชั้นข้าราชการตำรวจเป็นสัญญาบัตรและประทวน โดยให้ตำรวจทุกนายมีฐานะเป็นเจ้าพนักงานตำรวจเท่าเทียมกันอาทิ ดาบตำรวจ เป็น นายตำรวจเอก จ่าสิบตำรวจ เป็นนายตำรวจโท สิบตำรวจเอก สิบตำรวจโท และสิบตำรวจตรี เป็นนายตำรวจตรี ตลอดจนการพัฒนาระบบงานสอบสวนและอำนวยความยุติธรรมในชั้นตำรวจที่เสนอให้ปรับตำแหน่งพนักงานสอบสวนเป็นตำแหน่งตั้งแต่รองสารวัตรถึงผู้บัญชาการ จากเดิมกำหนดเป็นรองสารวัตรถึงผู้บังคับการเท่านั้น รวมทั้งการปรับปรุงค่าตอบแทนพนักงานสอบสวนให้เท่าเทียมพนักงานอัยการ หรือพนักงานอื่นในกระบวนการยุติธรรม นอกจากนี้ยังมีการเสนอให้ลดชั้นการบังคับบัญชา และลดตำแหน่งผู้บังคับบัญชาระดับสูง โดยยุบเลิกตำแหน่งที่ปรึกษา (สบ 10) เทียบ เท่ารอง ผบ.ตร. ยุบเลิกตำแหน่งผู้ช่วย ผบ.ตร. ตลอดจนตำแหน่งผู้บัญชาการประจำสำนักงานผู้บัญชาการตำรวจแห่งชาติออกทั้งหมด เพื่อลดขนาดหน่วยงานในส่วนกลาง,รมต.คึกคักตบเท้าถ่ายรูปหมู่,ผู้สื่อข่าวรายงานว่า หลังมีพระบรมราชโองการโปรดเกล้าฯปรับคณะรัฐมนตรี (ครม.) ประยุทธ์ 2 แล้วนั้น บรรยากาศที่ทำเนียบรัฐบาล ก่อนนายกฯนำรัฐมนตรีใหม่เข้าเฝ้าฯ เป็นไปอย่างคึกคัก ตั้งแต่เวลา 15.15 น. บรรดารัฐมนตรีใหม่ต่างทยอยเดินทางเข้าทำเนียบรัฐบาล โดยนายสมคิด จาตุศรีพิทักษ์ รองนายกรัฐมนตรี ได้เดินทางมาถึงเป็นคนแรก ตามด้วยนายสุวิทย์ เมษินทรีย์ รมช.พาณิชย์ และนางอรรชกา สีบุญเรือง รมว.อุตสาหกรรม ตามลำดับ จากนั้นรัฐมนตรีคนอื่นๆต่างทยอยเดินทางมา ทั้งหมดลงรถบริเวณทางเชื่อมตึกไทยคู่ฟ้าและตึกสันติไมตรี เดินขึ้นตึกไทยคู่ฟ้า โดยไม่อนุญาตให้ช่างภาพและผู้สื่อข่าว เข้าไปบันทึกภาพและทำข่าวในบริเวณดังกล่าว ให้อยู่เฉพาะบริเวณสนามหญ้าหน้าห้องผู้สื่อข่าว 2 เท่านั้น จากนั้นเวลา 15.30 น. พล.อ.ประยุทธ์เดินทางมาถึงทำเนียบรัฐบาล โดยที่รัฐมนตรีแต่ละคนได้ถ่ายรูปทำทะเบียนประวัติ ที่ห้องสีม่วง ตึกไทยคู่ฟ้า และถ่ายภาพหมู่ร่วมกันที่ห้องโถงชั้นล่าง ตึกไทยคู่ฟ้า จากนั้นนายกฯและรัฐมนตรีทั้งหมดเดินทางโดยขบวนรถตู้ออกจากทำเนียบฯไปยังโรงพยาบาลศิริราช ในเวลา 16.15 น.,นายกฯนำ ครม.เข้าเฝ้าฯถวายสัตย์ฯ,ต่อมาเวลา 17.40 น. พระบาทสมเด็จพระเจ้า อยู่หัว เสด็จออก ณ ห้องประชุมสมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ ชั้น 14 อาคารเฉลิมพระเกียรติ โรงพยาบาลศิริราช พระราชทานพระบรมราชวโรกาสให้ พล.อ.ประยุทธ์ จันทร์โอชา นายกรัฐมนตรี นำรัฐมนตรีซึ่งทรงพระ กรุณาโปรดเกล้าโปรดกระหม่อมแต่งตั้งใหม่ เฝ้าทูลละออง ธุลีพระบาท ถวายสัตย์ปฏิญาณก่อนเข้ารับหน้าที่,มอบโอวาทในที่ประชุม ครม.25 ส.ค.,กระทั่งเวลา 18.00 น. รัฐมนตรีใหม่ทั้ง 19 คน เดินทางกลับทำเนียบรัฐบาล แล้วแยกย้ายขึ้นรถส่วนตัวเดินทางกลับ โดยนายดอน ปรมัตถ์วินัย รมว.ต่างประเทศ และนายออมสิน ชีวะพฤกษ์ รมช. คมนาคม เปิดเผยว่า วันที่ 24 ส.ค. นายกฯไม่ได้ เรียกรัฐมนตรีใหม่ประชุมเป็นพิเศษแต่อย่างใด โดยนายกฯจะขอพูดพร้อมกันทั้งหมดทีเดียวในวันประชุม ครม. วันที่ 25 ส.ค. ขณะที่ พล.อ.อนันตพร กาญจนรัตน์ รมว.พลังงาน กล่าวว่า วันที่ 24 ส.ค.จะเดินทางเข้ากระทรวงพลังงานและช่วงบ่ายจะแถลงนโยบาย ส่วนเรื่องสัมปทานปิโตรเลียมรอบที่ 21 ต้องเดินหน้าหาข้อยุติ วันที่ 24 ส.ค. เวลา 07.00 น. นายสมคิด จาตุศรีพิทักษ์และ พล.อ.อ.ประจิน จั่นตอง รองนายกฯ จะเดินทางเข้าทำเนียบรัฐบาล สักการะพระพรหมบนตึกไทยคู่ฟ้า และไหว้ศาลพระภูมิ ศาลตายาย เพื่อเป็นสิริมงคล,โพลชี้ชาวบ้านพอใจการปรับ ครม.,สวนดุสิตโพล มหาวิทยาลัยสวนดุสิต สำรวจความคิดเห็นถึง ครม.ชุดใหม่ ประยุทธ์ 2 จากกลุ่มตัวอย่าง 1,247 คน วันที่ 20-22 ส.ค. พบว่า ส่วนใหญ่ร้อยละ 73.70 ระบุทำให้รัฐบาลมีเสถียรภาพ กระทรวงต่างๆ ทำงานมีประสิทธิภาพมากขึ้น ร้อยละ 69.21 เป็นไปตามโผที่ออกมา เป็นการปรับ,ครั้งใหญ่ของรัฐบาล ร้อยละ 67.04 หวังว่า ครม.ชุดใหม่จะทำงานเต็มที่ แก้ปัญหาตรงจุดโดยเฉพาะเศรษฐกิจ ร้อยละ 66.24 ระบุภาพลักษณ์ประเทศไทยในสายตาของชาวต่างชาติน่าจะดีขึ้น ทั้งนี้สิ่งที่ทำให้สมหวัง คือ 1.ได้ทีมเศรษฐกิจที่มีฝีมือ มีประสบการณ์เป็นที่ยอมรับ 2.เป็นการปรับครั้งใหญ่ เพื่อความเหมาะสมและประโยชน์ต่อบ้านเมือง ขณะที่สิ่งที่ทำให้ผิดหวัง 1.บางตำแหน่งน่าจะได้คนที่มีความรู้ ความสามารถมากกว่านี้ 2.ปรับช้าเกินไป โดยเฉพาะกระทรวงเศรษฐกิจ 3.ยังเป็นคนกลุ่มเดิม เพียงสลับเปลี่ยนตำแหน่ง อย่างไรก็ตาม ส่วนใหญ่ร้อยละ 61.47 ระบุการทำงานของรัฐบาลจะดีขึ้น ร้อยละ 34.48 เหมือนเดิม เพราะรูปแบบการทำงานอาจเหมือนเดิม การแก้ปัญหาต่างๆขณะนี้เป็นเรื่องยาก,เรตติ้งนายกฯทำงานเจ๋งลดลง,นิด้าโพล สถาบันบัณฑิตพัฒนบริหารศาสตร์ เผยผลสำรวจ เรื่อง 1 ปีของนายกฯ พล.อ.ประยุทธ์ จันทร์โอชา จากประชาชน 2,500 หน่วยตัวอย่าง วันที่ 17-22 ส.ค. พบว่าร้อยละ 46.50 ระบุทำงาน ในตำแหน่งนายกฯได้ค่อนข้างดี ร้อยละ 38.80 ระบุทำได้ดีมาก เด็ดขาด พูดจริงทำจริง โดยเฉพาะการแก้ไขปัญหาการทุจริตคอร์รัปชันของข้าราชการและผู้มีอิทธิพล แต่ยังมีข้อบกพร่องโดยเฉพาะการบริหารจัดการ การแก้ไขปัญหาเศรษฐกิจ เมื่อเปรียบเทียบผลการสำรวจ 6 เดือนของนายกฯในเดือน ก.พ.58 พบว่า สัดส่วนผู้ที่ระบุว่าทำงานได้ดีมากถึงค่อนข้างดี ลดลงเล็กน้อย ร้อยละ 39.60 ระบุ นายกฯทำงานได้ดีมาก ร้อยละ 47.35 ระบุทำงานได้ค่อนข้างดี เมื่อถามถึงการตัดสินใจหากวันนี้มีการทำประชามติถามความเห็นว่า จะให้รัฐบาล พล.อ.ประยุทธ์ อยู่ต่ออีก 2 ปีหลังจากมีรัฐธรรมนูญฉบับถาวร เพื่อปฏิรูปก่อนการเลือกตั้ง พบว่าส่วนใหญ่ร้อยละ 55.30 ระบุว่าจะลงมติเห็นด้วย ร้อยละ 19.20 จะไม่เห็นด้วย ร้อยละ 20.20 จะไม่ออกความเห็น ร้อยละ 1.50 ระบุว่าจะไม่ไปลงมติ,นักการเมืองฉุดความสุขคนไทยดิ่ง,มาสเตอร์โพล โดยชมรมนักวิจัยไทยเพื่อความสุขชุมชน สำรวจความสุขมวลรวมของประชาชน เดือน ส.ค.58 กรณีศึกษาตัวอย่างแกนนำชุมชนทั่วประเทศ 573 ชุมชนตัวอย่าง ระหว่างวันที่ 20-22 ส.ค. พบว่า ประชาชนที่ระบุสุขมากถึงมากที่สุดมีอยู่ร้อยละ 18.5 ระดับค่อนข้างมาก มีร้อยละ 42.2 ระดับปานกลาง มีร้อยละ 20.1 ค่อนข้างน้อย มีร้อยละ 13.4 ขณะที่สุขน้อยถึงไม่มีความสุขเลย มีร้อยละ 5.8 โดยค่าความสุขมวลรวมของประชาชนเฉลี่ยอยู่ที่ 7.53 คะแนนเต็ม 10 คะแนน โดย 5 ปัจจัยแรกที่ทำให้คนไทยมีความสุข 1.คนไทยเป็นหนึ่งเดียวกัน ร่วมปั่นเพื่อแม่ 2.ความสัมพันธ์ที่ดีของคนในครอบครัว ส่วนสิ่งที่ทำให้คนไทยมีความทุกข์ 1.บ้านเมืองไม่สงบ ความวุ่นวาย การเคลื่อนไหวของนักการเมือง 2.สภาวะเศรษฐกิจโลกตกต่ำ เศรษฐกิจในประเทศถดถอย เมื่อ1สอบถามถึงเปรียบเทียบระหว่างก่อนและหลังรัฐบาล และ คสช.เข้ามาพบว่าส่วนใหญ่ร้อยละ 73.4 ระบุความสุขเพิ่มขึ้น ขณะที่ร้อยละ 26.6 ระบุความสุขลดลง
จากการที่คณะกรรมาธิการยกร่างรัฐธรรมนูญส่งมอบร่างรัฐธรรมนูญฉบับสมบูรณ์ ให้สภาปฏิรูปแห่งชาติ (สปช.)เพื่อลงมติว่าจะรับหรือไม่รับร่างในวันที่ 6 ก.ย. ขณะที่สองขั้วพรรคการเมืองยังคงวิพากษ์วิจารณ์เนื้อหารัฐธรรมนูญฉบับใหม่อย่างรุนแรง
ข่าวหน้า1,ข่าวการเมือง,ร่างรัฐธรรมนูญ,ยกร่างรัฐธรรมนูญ,จุรินทร์ ลักษณวิศิษฏ์,จาตุรนต์ ฉายแสง,รธน.หมกเม็ด,ทำประชามติ,ล็อกเป้าซ่อนเร้น,สภาปฏิรูปแห่งชาติ,ลงมติ,ข่าว